બોડી ડીસમોર્ફિક ડીસ-ઓર્ડર – બીડીડીને ‘ડીસમોર્ફોબીયા’ તરીકે પણ ઓળખવામાં આવે છે. બીડીડીનો ફેલાવો અને એની અસરો ધારવા કરતાં ઘણી વ્યાપક છે. બીડીડીના નોર્મલ કેસીસ પોતાના દેખાવ કે ચોક્કસ અંગ-ઉપાંગ વિષે નબળી ધારણા બાંધી લઈને જીવન ખેંચી નાખે છે, જેનાથી એમના ઓવરઓલ વ્યક્તિત્વ પર બહુ ફરક પડતો નથી. પણ કેટલાક ગંભીર રીતે પીડાતા લોકો ગજા બહારનો ખર્ચો કરીને કોસ્મેટિક સર્જરી કરાવે છે અને વળી કેટલાક તો આપઘાત સુધી જાય છે. સાઇકોલોજીસ્ટસ્ કહે છે કે બીડીડી મોટે ભાગે એકલો નથી આવતો, પણ સાથે ઓસીડી (ઓબ્સેસીવ કમ્પલ્ઝન ડીઝઓર્ડર), ઈટિંગ ડીસઓર્ડર અને ક્લિનીકલ ડિપ્રેશનને પણ પોતાની સાથે તેડી લાવે છે! અહીં ખુબીની વાત એ છે કે બીડીડીને લગતા મોટા ભાગના કેસીસમાં તો શરીરના અંગ-ઉપાંગોમાં કે દેખાવમાં ‘ખરાબી’ કહી શકાય એવું કશું હોતું જ નથી. દાખલા તરીકે મોટા ભાગની સ્ત્રીઓ પોતાના સ્તન નાના હોવા વિષે અને મોટા ભાગના પુરુષો પોતાની જનનેન્દ્રીય નાની હોવા વિષે આખા જીવન દરમિયાન ક્યારેકને ક્યારેક ચિંતા સેવે છે. આવી જ ચિંતા શરીરના કદ વિષે પણ હોય છે. આને ‘મસલ ડીસમોર્ફોબીયા’ તરીકે ઓળખવામાં આવે છે. અમુક કિસ્સામાં તો માત્ર દેખાદેખીને કારણે કે મનમાં ઘર કરી ગયેલી લઘુતાગ્રંથીને કારણે – તમામ અંગ, ઉપાંગ, દેખાવ વ્યવસ્થિત હોવા છતાં – વ્યક્તિ બીડીડીથી પીડાય છે. આવા કેસ ‘ડિલ્યુઝનલ બીડીડી’ તરીકે ઓળખાય છે.